Glämping

Glämping (inglise keeles glamping < glamorous 'elegantne' + camping 'telkimine') on tavalisest telkimisest luksuslikum ja mugavam. Nimetatud majutusvorm on 21. sajandil populaarsust koguv ööbimisviis turistide seas, kes tahavad hotellimajutuse luksusele lisaks seikluslikkust, looduslähedust, rahu ja vaikust. Tavapäraselt kasutatakse glämpingus bell-telke. Sõna glamping hakkas levima 2005. aastal Suurbritannias ning lisati üheksa aastat hiljem Oxfordi inglise keele sõnaraamatusse. Eestikeelsetes sõnaraamatutes ei ole sõna glämping veel olemas. Kuigi sõna on uus, siis luksuslikult telkimise mõiste ei ole. Nimelt korraldas Šotimaa Atholli provintsi krahv John Stewart 16. sajandil Highlandis suurejoonelise pillava vastuvõtu kuningas James V-le ja tema emale. Krahv püstitas luksuslikud telgid, mis olid sisustatud sarnaselt paleega. Ajalooliselt kõige ekstravagantsem telgis ööbimine leidis aset 1520. aastal Põhja-Prantsusmaal. Seal toimus 17-päevane diplomaatiline tippkohtumine riikide suhete parandamiseks Inglismaa kuninga Henry VIII ja Prantsusmaa kuninga François I vahel. Mõlema kuningriigi peale oli kokku umbes 2400 telki, mis olid valmistatud siidist ja kuldniidist. Janukustutust pakkusid purskkaevud, milles voolas vee asemel punane vein. Sisustus oli enamjaolt kullatud. 400. aastat hiljem, 1920. aastatel muutus rikaste ameeriklaste ja inglaste seas populaarseks safari eesmärgil Aafrikas reisimine. Majutamiseks kasutati safari-telke, mis olid mugavalt sisustatud. Näiteks reisis endine Ameerika Ühendriikide president Theodore Roosevelt 1909. aastal oma pojaga Mombasasse ning nende telkide sisustuse juurde kuulusid mullivann ja 60 raamatust koosnev raamatukogu. 2014. aasta Google'i otsingud näitasid, et sõna camping otsiti ainult seitse korda rohkem kui sõna glamping. Tänapäeval on üle maailma umbes 800 kohta, kus on võimalik kogeda glämpingut. Inimesed saavad valida viie telgivariandi vahel. Nendeks on: 1. jurta-telk, 2. tipi- ehk vigvam-telk, 3. bell-telk,   4. safaritelk, 5. cabin-telk. Glämpingu kategooria alla kuuluvad ka puuonnid ja uhkemad karavanid. Paljud suuremad festivalid pakuvad glämpingu võimalusi. Peamisteks telkideks on bell-telgid, sest neid on kõige kergem transportida. Eestis oli 2019. aastal võimalik kaheksal üritusel valida majutuseks luksusliku telkimise. Nendeks üritusteks olid: Intsikurmu muusikafestival, Viru Folk, Kalana Saund festival, Retrobest, Juu Jääb, Võnge kultuurifestival, I Land Sound ja ansambli Metallica kontsert Tartus. Cambridge Dictionary. "Glamping". Vaadatud 29.11.2019. Oxford Learner's Dicitionaries. "Glamping". Vaadatud 29.11.2019. "Glampig". wikipedia.org. Vaadatud 29.11.2019. Harpaz, Beth (9. aprill 2014). "Glamping? Staycation? Travel industry loves made-up words". today.com. Vaadatud 29.11.2019. Criddle, Cristina (6. juuli 2016). "Glamping, power couple and tl;dr among words added to Oxford English Dictionary". telegraph.co.uk. Vaadatud 29.11.2019. "Sixteenth Century Glamping: The Atholl Hunt". 3. juuni 2018. Vaadatud 29.11.2019. "Edwar Hall". wikipedia.org. Vaadatud 29.11.2019. Drughi, Octavia (17. veebruar 2017). "The African Safari Lifestyle: Then and Now". bookallsafaris.com. Vaadatud 29.11.2019. Chartered Architects (2014). "https://www.hpa.ltd/whats-driving-demand-for-glamping-facilities/". hpa.ltd. Vaadatud 29.11.2019. {{netiviide}}: välislink kohas |pealkiri= (juhend) Glamping or Camping (2019). "Glamping Tents ( what are they called, pros and cons )". glampingotcamping.com. Originaali arhiivikoopia seisuga 16.01.2021. Vaadatud 29.11.2019. Sakáčová, Katarína Leci (juuni 2013). "GLAMPING – Nature served on silver platter" (PDF). PDF. Vaadatud 29.11.2019. Glämping club. "Glämping x Festival". Originaali arhiivikoopia seisuga 9.08.2020. Vaadatud 29.11.2019.